龍道者生日就狀元局中置酒寄以詩
作者：姚勉
朝代：宋

paragraphs: 去年六月初九日，天地光明一佛出。
今年六月初九日，慈恩名標千佛一。
吾家德本深栽培，庭階煜煜芝蘭開。
自從有子即擢第，阿兒生時都带來。
今朝宴客龍頭局，遥想吾翁抱孫浴。
手携俎豆與干戈，更提一筆蒼生福。
願兒長成勤讀書，忠孝一脈天相扶。
張家師德梁家固，重入衣冠盛事圖。